کراچی(آن لائن)پاکستان پیپلز پارٹی نا چیئرمین بلاول بھٹو زرداری پارینے کہ کراچی نا ویل انا ایسری کن ارا سال آن پد بنجائی حکومت سنجیدہ خننگ انگ اٹی ءِ، اومیت ءِ کہ وزیراعظم ننا گمان تیا جوان وڑاٹ مون آ بریک، سخت انگا وخت اٹ شہبازشریف نا بننگ آ اونا منتواری ءِ ہرفنہ، ہراتم اسہ جج اسے نا زائیفہ غان سوج مریک تو خصوصی کمکار ہم ہندا معیار آ برے، اگہ صحافی احمد نورانی نا خبر آ استیفہ تسنے تو دانا مطلب ءِ کہ وڑ اس ارے، حکومت کراچی والا تے کن بجلی نا نہاد ءِ ودفنگ نا فیصلہ ءِ پدی الے انتئے کہ مچ آ سندھ اٹ پِر و نوکاپ آن بھاز نسخان مسنے، او دا پاش کرے کہ ایڈمنسٹریٹرکراچی نا پڑو  سندھ حکومت کیک۔ تدوک آ دے کراچی ٹی وزیراعلیٰ ہاؤس اٹ چیئرمین پیپلزپارٹی بلاول بھٹو زرداری پریس کانفرنس کرسا پارے کہ پِر اٹ اُلس ءِ کیہی ویل آک مون ترو ک ئسر، 100سال آن پد داخس پِر مسنے ولے زہمی تا بحالی کن جوان کاریم کننگ اٹی ءِ، بلاول بھٹو اومیت آتا درشانی ءِ کرے کہ دورہ کراچی ٹی وزیراعظم عمران خان مچ آ سندھ اکن پیکج نا پڑو ءِ کے و وزیراعظم مچ آ صوبہ نا گرج آتے پورو کیک۔ او پارینے کہ کراچی ٹی بیرہ 3 نالی نا سفائی آن کاریم پورو مفک۔
